(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΑ΄

Παρασκευή, 24 Φεβρουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Κάμπου Πάτμου, σελ.
2. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύουν την 23.02.2023, Ποινική Δικογραφία που αφορά στην Υπουργό Παιδείας και Θρησκευμάτων Νίκη Κεραμέως και στην Υφυπουργό Παιδείας και Θρησκευμάτων Σοφία Ζαχαράκη, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Εξωτερικών, με θέμα: «Ελληνική στήριξη στη συμπερίληψη της προστασίας του φυσικού περιβάλλοντος στην Ευρωπαϊκή Σύμβαση για τα Ανθρώπινα Δικαιώματα», σελ.
 β) Προς τον Υπουργό Δικαιοσύνης, με θέμα: « Άμεση και ολοσχερής εξόφληση των απλήρωτων δεδουλευμένων των δικαστικών διερμηνέων της Αττικής», σελ.
 γ) Προς την Υπουργό Παιδείας και Θρησκευμάτων:
 i. με θέμα: « Άμεση πληρωμή όλων των πρακτικών ασκήσεων των φοιτητών στα πανεπιστήμια», σελ.
 ii. με θέμα: «Η αυταρχική επιλογή της κυβέρνησης να καταργήσει το Νομικό Πρόσωπο Δημοσίου Δικαίου (ΝΠΔΔ) που διαχειρίζεται τα Πανεπιστημιακά Δάση του Αριστοτελείου Πανεπιστημίου Θεσσαλονίκης (ΑΠΘ) θέτει σε κίνδυνο τη διαχείριση και την προστασία τους αλλά και το ακαδημαϊκό και ερευνητικό έργο», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Εσωτερικών «Σύστημα Καινοτομίας στον δημόσιο τομέα - Ρυθμίσεις Γενικής Γραμματείας Ανθρωπίνου Δυναμικού Δημοσίου Τομέα - Ρυθμίσεις για τη λειτουργία των Ο.Τ.Α. α' και β’ βαθμού και των αποκεντρωμένων διοικήσεων και για την ευζωία των ζώων συντροφιάς - Λοιπές επείγουσες ρυθμίσεις του Υπουργείου Εσωτερικών», σελ.

ΠΡΟΕΔΡΕΥΩΝ

ΒΙΤΣΑΣ Δ., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΤΣΑΣ Δ. , σελ.

Β. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΒΑΡΒΙΤΣΙΩΤΗΣ Μ. , σελ.
 ΔΕΛΗΣ Ι. , σελ.
 ΚΟΜΝΗΝΑΚΑ Μ. , σελ.
 ΚΩΤΣΗΡΑΣ Γ. , σελ.
 ΣΥΡΙΓΟΣ Ε. , σελ.
 ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΑ΄

Παρασκευή 24 Φεβρουαρίου 2023

Αθήνα, σήμερα στις 24 Φεβρουαρίου 2023, ημέρα Παρασκευή και ώρα 9.12΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΔΗΜΗΤΡΙΟΥ ΒΙΤΣΑ**.

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-2-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Π΄ συνεδριάσεώς του, της Πέμπτης 23 Φεβρουαρίου 2023, σε ό,τι αφορά την ψήφιση στο σύνολο του σχεδίου νόμου: «Υποβολή των δηλώσεων περιουσιακής κατάστασης (πόθεν έσχες) και οικονομικών συμφερόντων - Ρυθμίσεις για την ενίσχυση της Ευρωπαϊκής Εισαγγελίας».)

Πριν εισέλθουμε στη συζήτηση των επικαίρων ερωτήσεων επιτρέψτε μου πρώτα να κάνω δύο ανακοινώσεις προς το Σώμα:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών: «Σύστημα Καινοτομίας στον δημόσιο τομέα - Ρυθμίσεις Γενικής Γραμματείας Ανθρωπίνου Δυναμικού Δημοσίου Τομέα - Ρυθμίσεις για τη λειτουργία των Ο.Τ.Α. α΄ και β΄ βαθμού και των αποκεντρωμένων διοικήσεων και για την ευζωία των ζώων συντροφιάς - Λοιπές επείγουσες ρυθμίσεις του Υπουργείου Εσωτερικών».

Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν την 23.02.2023, Ποινική Δικογραφία που αφορά στην Υπουργό Παιδείας και Θρησκευμάτων Νίκη Κεραμέως και στην Υφυπουργό Παιδείας και Θρησκευμάτων Σοφία Ζαχαράκη.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής: «Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 24 Φεβρουαρίου 2023 ότι οι επίκαιρες ερωτήσεις που θα συζητηθούν είναι οι εξής: Η υπ’ αριθμόν 458/20-2-2023 επίκαιρη ερώτηση, η οποία θα απαντηθεί από τον Αναπληρωτή Υπουργό Εξωτερικών κ. Μιλτιάδη Βαρβιτσιώτη. Η υπ’ αριθμόν 454/20-2-2023 επίκαιρη ερώτηση και η υπ’ αριθμόν 1123/28-11-2022 ερώτηση, κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υφυπουργό Παιδείας και Θρησκευμάτων κ. Ευάγγελο Συρίγο. Η υπ’ αριθμόν 442/14-2-2023 επίκαιρη ερώτηση θα απαντηθεί από τον Υφυπουργό Δικαιοσύνης κ. Γεώργιο Κώτσηρα. Οι υπ’ αριθμόν 443/14-2-2023 και 449/20-2-2023 επίκαιρες ερωτήσεις που απευθύνονται στον Υπουργό Οικονομικών κ. Χρήστο Σταϊκούρα δεν θα συζητηθούν λόγω κωλύματος, άρθρο 131 παράγραφος 2 του Κανονισμού της Βουλής, συμμετοχή σε κυβερνητική αποστολή».

Θα ξεκινήσουμε με την όγδοη με αριθμό 458/20-2-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εξωτερικών, με θέμα: «Ελληνική στήριξη στη συμπερίληψη της προστασίας του φυσικού περιβάλλοντος στην Ευρωπαϊκή Σύμβαση για τα Ανθρώπινα Δικαιώματα».

Θα απαντήσει ο Αναπληρωτής Υπουργός Εξωτερικών κ. Μιλτιάδης Βαρβιτσιώτης.

Κύριε Αρσένη, έχετε τον λόγο. Κάντε και την παρατήρησή σας, όπως είχατε ζητήσει, και να προχωρήσουμε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Πριν ξεκινήσω τη συζήτηση της επίκαιρης ερώτησής μου, θα ήθελα να κάνω την παρατήρηση αυτή. Εχθές αργά, πολύ αργά, ενημερωθήκαμε ότι ξαφνικά ο κύριος Υπουργός, ο κ. Σταϊκούρας, δεν θα έρθει να απαντήσει την ερώτηση για τους δανειολήπτες ελβετικού φράγκου. Είναι ένα θέμα για το οποίο πολλές φορές έχει πει η Κυβέρνηση ότι θα πάρει κάποια πρωτοβουλία, αλλά δεν έχει κάνει το παραμικρό. Και είναι προφανής ο λόγος που δεν έρχεται. Είναι, όμως, ενδεικτικό ότι επιλέγει να το ανακοινώσει εχθές μετά τα μεσάνυχτα. Επίσης, επιλέγει, ενώ ήξερε ότι θα έλειπε, να μην στείλει κανέναν Υφυπουργό, κανέναν άλλον Αναπληρωτή Υπουργό. Επίσης, ενώ είχε τη δυνατότητα να έρθει την Τετάρτη, είχε επιλέξει ο ίδιος να έρθει την Παρασκευή, για να μην έρθει! Οπότε, είναι ένας εμπαιγμός απέναντι στους δανειολήπτες με ελβετικό φράγκο. Και είναι ενδεικτικό ότι η Κυβέρνηση θέλει να κουκουλώσει αυτό το ζήτημα, και τίποτα λιγότερο.

Τώρα, πηγαίνοντας στο θέμα μας, θέλω να πω τα εξής. Το Συμβούλιο της Ευρώπης είναι ένας θεσμός ο οποίος λειτουργεί πολύ διαφορετικά, αν θέλετε, και από το Ευρωπαϊκό Κοινοβούλιο και από την Ευρωπαϊκή Ένωση, γιατί οι αρχές του δεν είναι ο ανταγωνισμός, η βιομηχανική ανάπτυξη και όλα αυτά τα οποία κινητοποιούν μια σειρά από λόμπι και εθνικά συμφέροντα στις χώρες, αλλά έχει σαν αρχή τη δημοκρατία, την προστασία των ανθρωπίνων δικαιωμάτων, την ελευθερία του λόγου, ένα κράτος δικαίου, όσο ατελές και αν είναι. Αποδεικνύεται ότι όταν λειτουργείς με βάση κάποιες αρχές, το αποτέλεσμά σου είναι καλύτερο από όταν λειτουργείς ανεξέλεγκτα και κινείσαι τελικά με βάση το κέρδος. Έχει φέρει πάρα πολλές νομοθεσίες που βοηθάνε. Τώρα προσχώρησε η Ευρωπαϊκή Ένωση και στη Σύμβαση της Κωνσταντινούπολης για την προστασία των δικαιωμάτων των θυμάτων κακοποίησης, γυναικών. Πάρα πολλές διεθνείς συμβάσεις γίνονται σε αυτό το Συμβούλιο της Ευρώπης και το έργο του είναι πολύ σημαντικό.

Όμως, στον αιώνα της οικονομικής και της κλιματικής κατάρρευσης δεν μπορεί να απουσιάζει πλέον η προστασία της φύσης, η προστασία του περιβάλλοντος ως ένα δικαίωμα ανθρώπινο και για αυτό η Κοινοβουλευτική Συνέλευση του Συμβουλίου της Ευρώπης ζητά από τη Σύνοδο Κορυφής που θα γίνει τον Μάιο στο Ρέικιαβικ –είναι, κύριε Πρόεδρε, η τέταρτη Σύνοδος Κορυφής στην ιστορία του Συμβουλίου της Ευρώπης από τις σαράντα δύο έως σήμερα, και είναι πάρα πολύ σημαντικό γεγονός- να συμπεριληφθεί η περιβαλλοντική προστασία στις αρμοδιότητες, σαν δικαίωμα, δηλαδή να είναι η προστασία της φύσης δικαίωμα.

Με την επίκαιρη ερώτηση ζητάμε και καλούμε την Κυβέρνηση και τον Υπουργό να δεσμευτεί ότι στη Σύνοδο Κορυφής στο Ρέικιαβικ θα στηρίξει την συμπερίληψη της προστασίας της φύσης ως δικαίωμα και άρα ως αρμοδιότητα του Συμβουλίου Επικρατείας και βέβαια του Δικαστηρίου Ανθρωπίνων Δικαιωμάτων.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Καταλαβαίνετε, κύριε Αρσένη, ότι η αναφορά σας σε σχέση με τον κ. Σταϊκούρα και τις ερωτήσεις θα μεταφερθεί στον Πρόεδρο της Βουλής και στη Διάσκεψη των Προέδρων.

Βασικά η κριτική σας δεν αφορά τη Βουλή και το Προεδρείο της, αλλά την Κυβέρνηση. Οπότε με αυτή την έννοια έχει καταγραφεί στα Πρακτικά ήδη η παρατήρησή σας και προχωράμε.

Θα απαντήσει στην ερώτησή σας ο Υπουργός κ. Μιλτιάδης Βαρβιτσιώτης.

Κύριε Βαρβιτσώτη, έχετε τον λόγο για τρία λεπτά.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, χαίρομαι που ο κ. Αρσένης κατέθεσε αυτή την ερώτηση, γιατί δείχνει όντως ένα σοβαρό ενδιαφέρον για την εξέλιξη του θεσμού του Συμβουλίου της Ευρώπης, το οποίο υπηρετεί ο ίδιος ως αναπληρωματικό μέλος της Κοινοβουλευτικής Συνέλευσης. Εγώ είχα την τιμή να το υπηρετήσω σχεδόν δεκαπέντε χρόνια ως μέλος της Κοινοβουλευτικής Συνέλευσης, ίσως και κάτι παραπάνω.

Είναι ένας θεσμός τον οποίο πιστεύω απόλυτα, γιατί υπηρετεί τα ανθρώπινα δικαιώματα, το κράτος δικαίου και τη δημοκρατία και είναι ένας φάρος διαφορετικού λόγου και προάσπισης των ευρωπαϊκών κανόνων και αξιών ανά τον κόσμο. Και βεβαίως, είναι ένας φάρος για τον τρόπο με τον οποίο πρέπει να πολιτεύονται οι σύγχρονοι ηγέτες και για τον τρόπο με τον οποίο πιστεύουμε και φιλοδοξούμε η κοινωνία μας να γίνει μια κοινωνία πολύ μεγαλύτερης ανοχής, πολύ μεγαλύτερου σεβασμού των ανθρωπίνων δικαιωμάτων και βιώσιμης ανάπτυξης.

Άλλωστε, γι’ αυτό τον λόγο υπάρχει και η Επιτροπή Κοινωνικών Υποθέσεων και Βιώσιμης Ανάπτυξης στην Κοινοβουλευτική Συνέλευση, η οποία επεξεργάζεται τα θέματα που αφορούν το περιβάλλον. Για εμάς είναι μια πολύ μεγάλη πρόκληση η σύνοδος στο Ρέικιαβικ, που θα γίνει στο πρώτο εξάμηνο της ισλανδικής προεδρίας, για να διαμορφώσει ποιες είναι οι συνθήκες του Συμβουλίου της Ευρώπης ουσιαστικά μετά την οριστική αποβολή της Ρωσίας από το Συμβούλιο, η οποία ήταν επακόλουθο της ρωσικής εισβολής στην Ουκρανία.

Σήμερα είναι η θλιβερή επέτειος ενός χρόνου, όπου έπεσαν πλέον όλες οι ψευδαισθήσεις ότι θα μπορούσαμε να ζούμε σε έναν κόσμο αέναης ειρήνης, χωρίς ανταγωνισμούς και όπου θα μπορούσαμε να εκμεταλλευόμαστε τις ρωσικές φυσικές πηγές για ενέργεια ή για μεταλλεύματα χωρίς, όμως, να δεχόμαστε απειλές. Και παράλληλα, έπεσε ο μύθος που είχε καλλιεργηθεί στην ευρωπαϊκή ήπειρο ότι δεν χρειάζεται να επενδύουμε στην άμυνά μας, γιατί μια χαρά τα κάνουμε χωρίς αμυντική θωράκιση, δεν χρειάζεται, δεν υπάρχει πόλεμος στη γειτονιά μας και δεν πρόκειται να υπάρξει.

Δυστυχώς, ενέσκηψε πόλεμος. Είναι χιλιάδες τα θύματα αυτού του πολέμου, μεταξύ των οποίων και πολλοί Ουκρανοί ελληνικής καταγωγής, ιδιαίτερα στην περιοχή της Μαριούπολης, τη μνήμη των οποίων οφείλουμε να σεβόμαστε, να τιμάμε, όπως και να σεβόμαστε και τον αγώνα του ουκρανικού λαού γι’ αυτό το οποίο πάντοτε υπήρξε ο ακρογωνιαίος λίθος της ελληνικής δημοκρατίας, που ήταν ο σεβασμός της εθνικής ανεξαρτησίας όλων των κρατών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, η σύνοδος στο Ρέικιαβικ θα είναι καθοριστική για το μέλλον του οργανισμού. Για πολλά χρόνια η Ρωσία ήταν με το ένα πόδι μέσα και με το ένα πόδι έξω από τον οργανισμό. Είχε αποβληθεί από την Κοινοβουλευτική Συνέλευση και συμμετείχε στις υπόλοιπες διαδικασίες. Τώρα έχει επιλέξει να αποσυρθεί. Εμείς θέλουμε να επεκτείνουμε την προστασία του Δικαστηρίου των Ανθρωπίνων Δικαιωμάτων και προς τους Ρώσους πολίτες -κάτι το οποίο χρειάζεται μια αλλαγή στις συνθήκες- και βεβαίως, σε κατατρεγμένους από όλον τον πλανήτη.

Από την άλλη, όμως, σίγουρα οι νέες προκλήσεις και η προστασία του περιβάλλοντος θα βρεθούν και αυτές στο αντικείμενο των συζητήσεων. Ήδη το Συμβούλιο Υπουργών έχει προχωρήσει στην υιοθέτηση συστάσεων. Θα σας πω χαρακτηριστικά ότι στις 27 Σεπτεμβρίου, αν δεν κάνω λάθος, υιοθετήθηκε από το Συμβούλιο των Υπουργών μια σύσταση προς τα κράτη-μέλη ακριβώς για την προστασία του περιβάλλοντος και την ανάγκη της προστασίας του περιβάλλοντος.

Μην ξεχνάτε ότι σε ευρωπαϊκό επίπεδο η προστασία του περιβάλλοντος και η βιώσιμη ανάπτυξη έχει γίνει ουσιαστικά η κορωνίδα των πολιτικών, της δίκαιης ενεργειακής μετάβασης, της μετάβασης σε μία περίοδο που χρειάζεται να αποβάλουμε τον άνθρακα από τις ενεργειακές πηγές και γι’ αυτό εργαζόμαστε, τόσο στη χώρα, όσο βεβαίως εργαζόμαστε και σε ευρωπαϊκό επίπεδο. Μην ξεχνάμε ότι φτάσαμε να έχουμε πλέον συμμετοχή των ΑΠΕ στο δικό μας ενεργειακό μείγμα στην παραγωγή ηλεκτρικού άνω του 50%, που είναι μια πολύ μεγάλη κατάκτηση και σας λέω ότι στο Υπουργείο Εξωτερικών στο οποίο υπάγεται το Enterprise Greece υπάρχουν ήδη κατατεθειμένα σχέδια επενδύσεων δισεκατομμυρίων ευρώ, τα οποία αφορούν την παραγωγή ηλεκτρικού ρεύματος από ανανεώσιμες πηγές, για να προχωρήσουμε στην απολιγνιτοποίηση, να σταματήσουμε να καίμε πετρέλαιο και κάρβουνο και να μπορέσουμε να προστατεύσουμε πολύ περισσότερο το περιβάλλον.

Υπάρχουν κι άλλα θέματα τα οποία και εσείς επισημαίνετε με το κείμενο της ερώτησής σας, όπως η διαχείριση των απορριμμάτων, για τα οποία χρειάζονται ευρύτερες συναινέσεις και βέβαια, μακροχρόνιος σχεδιασμός. Πάντως, σίγουρα το περιβάλλον δεν μπορεί να εκφεύγει από τις αρμοδιότητες του Συμβουλίου της Ευρώπης ιδιαίτερα όταν συζητάμε και για τη βιώσιμη ανάπτυξη, η οποία πρέπει να υπάρχει για να μπορέσουμε να κληρονομήσουμε στις επόμενες γενιές έναν κόσμο κατά τι καλύτερο απ’ ό,τι τον παραλάβαμε από τους πατεράδες μας.

**ΠΡΟΕΔΡΕΥΩΝ (Δημήτριος Βίτσας):** Κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, στην τελευταία σας φράση καταλαβαίνω ότι δεσμεύεστε ότι η ελληνική Κυβέρνηση -και προφανώς με τη συνέχεια των κυβερνήσεων και μια υπηρεσιακή κυβέρνηση λόγω των εκλογών, εφόσον γίνουν σε αυτό το διάστημα- θα στηρίξει τη συμπερίληψη του περιβάλλοντος ως δικαίωμα και άρα στις ξεκάθαρες αρμοδιότητες του Συμβουλίου της Ευρώπης και άρα στις αρμοδιότητες του Δικαστηρίου Ανθρωπίνων Δικαιωμάτων; Είναι ξεκάθαρη αυτή η δέσμευση; Γιατί κατάλαβα ότι προς τα εκεί κινείστε, αλλά δεν μου έγινε ξεκάθαρο. Θα ήθελα να είναι ρητό.

Βέβαια, να θυμίσουμε εδώ γιατί είναι τόσο σημαντικό το Συμβούλιο της Ευρώπης στην Ελλάδα, κύριε Πρόεδρε. Διότι το Συμβούλιο της Ευρώπης μετά από εξέταση της καταπάτησης των ανθρωπίνων δικαιωμάτων από το 1967 και μετά στη δικτατορία, έβγαλε μια έκθεση που τεκμηρίωσε τα βασανιστήρια στην Ελλάδα και την παραβίαση ανθρωπίνων δικαιωμάτων και υποχρέωσε τη δικτατορία να βγάλει την Ελλάδα εκτός του Συμβουλίου της Ευρώπης.

Η ελληνική υπόθεση ήταν ίσως η εμβληματικότερη υπόθεση στην ιστορία του Συμβουλίου της Ευρώπης. Γι’ αυτό, εάν θέλετε, έχει ιδιαίτερη συναισθηματική σημασία αυτός ο θεσμός στην Ελλάδα και από τη δική μου εμπειρία, καμμιά φορά είναι και ένας θεσμός που οι Έλληνες πολίτες σέβονται πολύ περισσότερο από το Ευρωπαϊκό Κοινοβούλιο, γιατί ακριβώς έχει συμβάλει με τον θεσμικό του τρόπο στον αγώνα εναντίον της δικτατορίας. Οπότε σε αυτόν τον θεσμό αναφερόμαστε και γι’ αυτόν τον θεσμό σήμερα δικαίωμα σημαίνει υποχρεωτικά η προστασία της φύσης και η προστασία του περιβάλλοντος.

Και γι’ αυτό θέλω την ξεκάθαρη δέσμευση του Υπουργού. Πέρα από οποιαδήποτε ένσταση οποιουδήποτε από εμάς στα θέματα του περιβάλλοντος, εκπροσωπώντας την Κυβέρνηση να μας πει εάν η Κυβέρνηση ξεκάθαρα θα στηρίξει τη συμπερίληψη της προστασίας της φύσης και του περιβάλλοντος ως δικαίωμα στις ξεκάθαρες αρμοδιότητες του Συμβουλίου της Ευρώπης και στις ξεκάθαρες αρμοδιότητες του Δικαστηρίου Ανθρωπίνων Δικαιωμάτων.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Ευχαριστώ, κύριε Πρόεδρε.

Κύριε συνάδελφε, δεν υπάρχει αμφιβολία ότι η ελληνική υπόθεση ήταν το μοναδικό χαστούκι που έφαγε η δικτατορία -διεθνές χαστούκι! Και θέλω εδώ να αναφερθώ και στη μνήμη των ανθρώπων -μεταξύ των οποίων και ο πρώην συνάδελφός μας, ο κ. Κοροβέσης- οι οποίοι με πολύ μεγάλη δυσκολία βρέθηκαν στο Στρασβούργο για να καταθέσουν και να στοιχειοθετήσουν την καταδίκη της Ελλάδος, την παραβίαση των ανθρωπίνων δικαιωμάτων και τα βασανιστήρια που υπέστησαν από το καθεστώς της δικτατορίας. Και οφείλουμε να αναγνωρίσουμε και τις χώρες, όπως και τους εκπροσώπους τους, που συνέδραμαν σε αυτή την υπόθεση, δηλαδή τους εκπροσώπους της Ολλανδίας, της Σουηδίας και της Νορβηγίας.

Θέλω να επισημάνω ότι η ελληνική Κυβέρνηση βρίσκεται σε αυτή την πλευρά της ιστορίας, δηλαδή, της υπεράσπισης των διεθνών περιβαλλοντικών κανόνων για την προστασία του περιβάλλοντος και αυτό αποδεικνύεται από τη συμμετοχή μας στην υιοθέτηση της σύστασης του Συμβουλίου Υπουργών του προηγούμενου Σεπτεμβρίου που ξεκάθαρα αναφέρει ότι πλέον μέσα στις αρμοδιότητες του Συμβουλίου της Ευρώπης είναι και ο έλεγχος και η προστασία του περιβάλλοντος ως ανθρώπινο δικαίωμα και έτσι πρέπει να εξετάζεται μέσα από τον επικαιροποιημένο χάρτη των κοινωνικών δικαιωμάτων. Είναι κάτι το οποίο το υιοθέτησε το Συμβούλιο των Υπουργών και για να υιοθετηθεί χρειάζεται η ομοφωνία στο πλαίσιο του Συμβουλίου της Ευρώπης.

Άρα δεν πάμε με πλειοψηφία, δεν μειοψηφήσαμε, ήμασταν από αυτούς που προσέτρεξαν και, βεβαίως, αναμένουμε να οριστικοποιηθεί η ατζέντα της Συνόδου Κορυφής, η οποία σήμερα είναι ακόμα υπό καθεστώς επεξεργασίας, γιατί η Επιτροπή Σοφών δεν έχει καταθέσει ακόμη το τελικό της πόρισμα. Μην ξεχνάτε ότι έχει συμπεριληφθεί στην Επιτροπή Σοφών και ο κ. Βενιζέλος, ως πρόταση της ελληνικής Κυβέρνησης. Δεν επελέγη ένας εκπρόσωπος από κάθε χώρα, αλλά επελέγησαν δέκα προσωπικότητες από όλη την Ευρώπη και για εμάς είναι ιδιαίτερη τιμή που ένας Έλληνας διακεκριμένος νομικός και πολιτικός συμμετέχει σε αυτή. Νομίζω ότι θα μπορέσουμε να το δούμε και να το δούμε πιο πολύ σε βάθος.

Πάντως, σίγουρα, εγώ θέλω να συγχαρώ τους Έλληνες Βουλευτές που συμμετέχουν στην Κοινοβουλευτική Συνέλευση του Συμβουλίου της Ευρώπης, γιατί με την παρουσία τους, με τη συνεχή τους δουλειά, έχουν αναδείξει τον ρόλο που πρέπει να έχει η Κοινοβουλευτική Συνέλευση, που δεν είναι άλλος από μία ελεύθερη φωνή υπεράσπισης ανθρωπίνων δικαιωμάτων, δημοκρατίας, του κράτους δικαίου και, βεβαίως, όλων των άλλων δικαιωμάτων που απορρέουν από αυτές, μεταξύ των οποίων και η προστασία του περιβάλλοντος.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Θα περάσουμε τώρα στην τρίτη με αριθμό 442/14-2-2023 επίκαιρη ερώτηση πρώτου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Δικαιοσύνης, με θέμα: «Άμεση και ολοσχερής εξόφληση των απλήρωτων δεδουλευμένων των δικαστικών διερμηνέων της Αττικής».

Κυρία Κομνηνάκα, έχετε τον λόγο για δύο λεπτά.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, εάν μία φορά δικαιούνται οι δικηγόροι της νομικής βοήθειας να μιλάνε για εμπαιγμό, σε σχέση με τις καθυστερήσεις στις πληρωμές τους, σε ό,τι αφορά την αντιμετώπιση των δικαστικών διερμηνέων, τότε μπορούμε πραγματικά να πούμε ότι η αντιμετώπισή τους φτάνει, εάν όχι ξεπερνά, τα όρια της κοροϊδίας.

Εδώ και πέντε χρόνια τα Υπουργεία Δικαιοσύνης και Οικονομικών ακολουθούν σύστημα έναντι καταβολής των δεδουλευμένων των δικαστικών διερμηνέων που εργάζονται στα ποινικά ακροατήρια και στις ανακρίσεις του Δικαστηρίου Αθηνών και του Πειραιά με βάση αντίστοιχο βούλευμα. Το Υπουργείο, μάλιστα, για τις καθυστερήσεις αυτές κρύβεται πίσω από το πρόσχημα της υποχρέωσης να πληρώνουν μέσω πάγιας εντολής ύψους 60.000 ευρώ για δαπάνες διερμηνέων και μαρτύρων, που προβλέπεται στον κρατικό προϋπολογισμό, πράγμα που, δήθεν, λέτε, περιορίζει τον χρόνο και τα ποσά των επιμέρους πληρωμών. Έτσι, οι όποιες πληρωμές γίνονται -και αυτές με καθυστερήσεις που πολλές φορές ξεπερνούν και τους δώδεκα μήνες- σπάνια υπερβαίνουν το ποσό του 10% της συνολικής οφειλής των δεδουλευμένων, με αποτέλεσμα να έχουν σήμερα συσσωρευτεί οφειλόμενα δεδουλευμένα της τάξης των 200.000 ευρώ και οι περίπου εκατόν είκοσι διερμηνείς σε Αθήνα και Πειραιά να βρίσκονται εδώ και καιρό πραγματικά σε οικονομική ασφυξία.

Και αυτά ενώ μιλάμε για πραγματικά εξευτελιστικές αμοιβές για μια εξειδικευμένη και απαιτητική εργασία, που χρειάζεται να έχει και ένα συγκεκριμένο επίπεδο, ιδιαίτερα όταν μιλάμε για την ερμηνεία σε δικαστήρια και δικαστικές υποθέσεις. Η αποζημίωση για κάθε άτομο στην ανάκριση είναι μόλις 11,70 ευρώ και το «ιλιγγιώδες» ποσό των 17,61 ευρώ για τα ακροατήρια, για να μείνει ένας διερμηνέας μέχρι τις 3 η ώρα. Εάν έχει υπέρβαση του ωραρίου, αυτό διπλασιάζεται. Σε κάθε περίπτωση, όμως, έχει δικαίωμα αμοιβής μόνο για μια δίκη ημερησίως, ενώ είναι γνωστό ότι πολλές φορές ορίζονται σε περισσότερες από μία δίκες, για τις οποίες μένουν απλήρωτοι. Και ξέρετε ότι αυτά τα ποσά αντιστοιχούν σε μία ΚΥΑ που εκδόθηκε το 2001 και όλα αυτά τα χρόνια δεν υπάρχει καμμία απολύτως αύξηση μισθού, παρ’ ότι ο πληθωρισμός τρέχει, παρ’ ότι ακόμη και τα κατώτατα ημερομίσθια έχουν αυξηθεί, όμως αυτό δεν συμπαρέσυρε ανάλογα τις αποζημιώσεις των διερμηνέων. Συνεχίζετε να τους εμπαίζετε, κυριολεκτικά, διότι στις συναντήσεις και τις διεκδικήσεις που έχει κάνει κατ’ επανάληψη ο συγκεκριμένος κλάδος με το Υπουργείο η απάντηση που τους δίνετε είναι ότι γνωρίζετε το πρόβλημα, αλλά είναι χρονοβόρα η διαδικασία να εκδοθεί νέα ΚΥΑ που θα προβλέπει νέες αμοιβές.

Μιλάμε, πραγματικά, για ένα μεσαιωνικό καθεστώς εργασίας, που έρχεται να συμπληρωθεί από την παντελή απουσία ασφαλιστικών εισφορών και δικαιωμάτων για τους δικαστικούς διερμηνείς, καθώς και για την αοριστία, γενικά, του εργασιακού τους καθεστώτος. Το μόνο που είναι σίγουρο και ορίζεται με σαφήνεια είναι οι κανόνες καταναγκασμού στον Κώδικα Ποινικής Δικονομίας, σε περίπτωση που δεν εμφανιστούν για τη διερμηνεία και μάλιστα ανεξαρτήτως και του λόγου.

Πρόκειται για ευθύνη των Υπουργείων Δικαιοσύνης και Οικονομικών, που εδώ και χρόνια είναι ενήμεροι γι’ αυτή την κατάσταση και αρνούνται να προβούν σε οποιαδήποτε διορθωτική ενέργεια και να δεσμευτούν προς τους εκπροσώπους του κλάδου. Ξέρετε ότι αυτή η ευθύνη είναι τεράστια και απέναντι σε αυτούς τους εργαζόμενους, αλλά και απέναντι, εάν θέλετε, και στην ίδια τη δικαιοσύνη, αφού στην πραγματικότητα υπονομεύεται συνολικά η διαδικασία της απονομής της.

Σας ρωτούμε, λοιπόν, τι μέτρα θα λάβετε για την άμεση, ολοσχερή και πλήρη εξόφληση των απλήρωτων δεδουλευμένων των δικαστικών διερμηνέων της Αττικής, για την από εδώ και πέρα τακτική και ολοσχερή πληρωμή του συνόλου των δικαστικών διερμηνέων και την αύξηση, βέβαια, της αποζημίωσης, την ασφαλιστική τους κάλυψη και τη ρύθμιση του εργασιακού τους καθεστώτος, ώστε να αντιστοιχεί στο εξειδικευμένο έργο που αυτοί προσφέρουν.

**ΠΡΟΕΔΡΕΥΩΝ (Δημήτριος Βίτσας):** Στην ερώτηση θα απαντήσει ο Υφυπουργός Δικαιοσύνης κ. Γεώργιος Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κύριε Πρόεδρε.

Αγαπητή συνάδελφε, κατ’ αρχάς θα ήθελα να ενημερώσω ότι η καταβολή της αποζημίωσης των διερμηνέων, που πράγματι επιτελούν ένα πολύ σημαντικό έργο στο ευρύτερο πλαίσιο της δικαιοσύνης, πραγματοποιείται -όπως είναι γνωστό- μέσα από τη διαδικασία της πάγιας προκαταβολής που διαθέτει το κάθε πρωτοδικείο της χώρας.

Εμείς, σύμφωνα με την ενημέρωση που είχαμε από 22 Φεβρουαρίου -πολύ πρόσφατα- το ποσό της πάγιας προκαταβολής, όπως ξέρετε, έχει καθοριστεί στο ύψος των 60.000 ευρώ. Αυτό πρακτικά σημαίνει ότι όταν η Διεύθυνση Προϋπολογισμού και Οικονομικής Διαχείρισης του Υπουργείου Δικαιοσύνης πραγματοποιήσει μια αποκατάσταση της πάγιας προκαταβολής, ένα ποσό ύψους μέχρι 60.000 εισέρχεται στον λογαριασμό του Πρωτοδικείου Αθηνών. Στη συνέχεια το πρωτοδικείο προχωράει στις πληρωμές μέσω της Τράπεζας της Ελλάδος και κατόπιν, ύστερα από τη διαδικασία που γίνεται στο Υπουργείο Δικαιοσύνης, το πρωτοδικείο κάνει αίτημα ανάληψης του παραπάνω ποσού.

Εν συνεχεία, η Διεύθυνση Προϋπολογισμού και Οικονομικής Διαχείρισης του Υπουργείου εγκρίνει την ανάληψη των παραπάνω ποσών και αναρτάται σχετική απόφαση στη «ΔΙΑΥΓΕΙΑ». Μετά από αυτή τη διαδικασία το πρωτοδικείο πραγματοποιεί ηλεκτρονική ανάρτηση των βεβαιώσεων που πληρώθηκαν και εγγράφων σχετικά με την πληρωμή στην Τράπεζα της Ελλάδος και, τέλος, όταν η Διεύθυνση Προϋπολογισμού και Οικονομικής Διαχείρισης του Υπουργείου εγκρίνει την ηλεκτρονική αυτή ανάρτηση αποστέλλονται από το πρωτοδικείο οι σχετικές βεβαιώσεις και σε έγγραφη μορφή.

Με αυτόν τον τρόπο, ολοκληρώνεται η διαδικασία και γίνεται αποκατάσταση της πάγιας προκαταβολής. Προφανώς η αποκατάσταση της πάγιας προκαταβολής αποτελεί μία προτεραιότητα για το Υπουργείο Δικαιοσύνης, καθ’ ότι αναγνωρίζει ότι πρόκειται για αμοιβές επαγγελματιών ιδιαιτέρως χρήσιμων, των οποίων -όπως είπα και στη αρχή- η εργασία είναι ουσιώδης για τη δικαιοσύνη, αλλά είναι και προφανές ότι μέσω αυτής της διαδικασίας είναι καθοριστικές οι αμοιβές τους για την οικονομική και επαγγελματική τους ζωή. Για τον λόγο αυτόν η διαδικασία της αποκατάστασης της πάγιας προκαταβολής πραγματοποιείται άμεσα από το Υπουργείο, χωρίς καθυστέρηση και αμέσως μόλις ληφθούν τα απαραίτητα δικαιολογητικά από το κάθε πρωτοδικείο.

Ειδικότερα, σε ό,τι αφορά στο Πρωτοδικείο Αθηνών, αυτή τη στιγμή δεν εκκρεμεί καμμία απολύτως αποκατάσταση πάγιας προκαταβολής στην εφαρμογή της ηλεκτρονικής διακίνησης δικαιολογητικών δαπανών του Υπουργείου Δικαιοσύνης.

Οι καθυστερήσεις που τυχόν υπάρχουν οφείλονται σε δυσκολίες που αντιμετωπίζουν τα πρωτοδικεία λόγω της πρώτης εφαρμογής της ηλεκτρονικής πλατφόρμας ηλεκτρονικής διακίνησης δικαιολογητικών δαπανών κι επίσης -σε ό,τι αφορά στο πρόσφατο τουλάχιστον παρελθόν-, επειδή λόγω λήξης του οικονομικού έτους τα πρωτοδικεία πραγματοποιούν εκ νέου επανυποβολή όλων των δικαιολογητικών.

Σε σχέση με το Πρωτοδικείο Πειραιά, βάσει της ενημέρωσης που είχαμε πάλι από 22-2-2023, έχουν εξοφληθεί ολοσχερώς όλες οι δαπάνες που αφορούν σε διερμηνείς για τα έτη ’19, ’20, ’21, ενώ υπάρχει μια μικρή εκκρεμότητα για το 2022.

Προφανώς, όλη αυτή η διαδικασία για εμάς είναι ένα ζήτημα που πρέπει να το επιταχύνουμε στο μέτρο που αφορά στο Υπουργείο Δικαιοσύνης, σε συνεργασία με τα πρωτοδικεία -όπως ανέφερα για το πώς έχει η διαδικασία- και από κει και πέρα θα σας πω και στη δευτερολογία μου, για να μην καταχραστώ τον χρόνο, τυχόν μελλοντικές πρωτοβουλίες που μπορούν να ληφθούν.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Κυρία Κομνηνάκα, πριν σας δώσω τον λόγο, θα ήθελα να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», έξι μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Κάμπου Πάτμου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κυρία Κομνηνάκα, έχετε τον λόγο για τρία λεπτά.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, νομίζω ότι πρέπει να συμφωνήσουμε σε μια παραδοχή, ότι δεν δικαιούται η Κυβέρνηση, πόσω μάλλον το Υπουργείο σας, να επικαλείται κωλύματα που δήθεν προκύπτουν από ψηφισμένες ΚΥΑ, από νομοθετήματα, από αποφάσεις προηγούμενων ετών ή ό,τι άλλο. Το Υπουργείο σας όπου σταθεί και όπου βρεθεί -και επειδή γνωρίζω τον συγκεκριμένο χώρο- περηφανεύεται για το μεγάλο του νομοθετικό έργο.

Όμως, αν πραγματικά ήταν προτεραιότητά σας -όπως είπατε- να αντιμετωπίσετε αυτό το σοβαρό πρόβλημα, που όλοι αναγνωρίζουν ότι είναι υποτίμηση του συγκεκριμένου κλάδου, μέσα στα τριάντα νομοθετήματα που έχετε φέρει σ’ αυτά τα τέσσερα χρόνια, θα βρίσκατε δύο γραμμές να βάλετε σε ένα από τα άρθρα των νομοθετημάτων για να το αντιμετωπίσετε. Αυτά είναι προφάσεις εν αμαρτίαις.

Και δεν μπορεί να ακούγονται εδώ, όταν σήμερα οι καταβολές που γίνονται κάθε φορά προς τους δικαστικούς διερμηνείς δεν ξεπερνούν το 10% του ύψους των οφειλομένων τους. Και αυτό προκύπτει, όχι από τις καθυστερήσεις που λέτε ότι υπάρχουν στα πρωτοδικεία, αλλά προκύπτει ακριβώς από τη διαδικασία που έχει επιλεγεί να γίνεται η καταβολή, δηλαδή μέσω της πάγιας εντολής, που δεν ξεπερνάει τις 60.000 ευρώ, οπότε, σε κάθε περίπτωση, δεν πρόκειται με ό,τι ρυθμούς και να γίνει η αποπληρωμή τους, να φτάσει, όταν σήμερα τα οφειλόμενα είναι τουλάχιστον 200.000 ευρώ.

Και βέβαια, η κατάσταση που περιγράψατε με την ηλεκτρονική διαδικασία υποβολής, ιδιαίτερα στο Πρωτοδικείο Αθηνών, ναι, είναι δεδομένο ότι θα καθυστερήσει περαιτέρω. Δεν γέννησε το πρόβλημα, όμως θα το εντείνει. Διότι σήμερα ο υπάλληλος που είναι χρεωμένος με τη συγκεκριμένη διαδικασία έχει να σκανάρει βεβαιώσεις εκατοντάδων διερμηνέων από το 2018.

Γι’ αυτό, λοιπόν, οι διερμηνείς ζητούν να λάβει τέλος αυτό το απαράδεκτο καθεστώς της παγίας και άρα έναντι αμοιβής σταθερά και να υπάρχει τακτική καταβολή στο ύψος των πραγματικών αμοιβών τους, όπως προκύπτουν από τα στατιστικά των δικαστηρίων, που θα μπορούσε να βγαίνει ένας αντίστοιχος προϋπολογισμός, με βάση την κανονική πάνω-κάτω δικαστική δραστηριότητα.

Ακόμα, πρέπει να λυθεί -και δεν απαντήσατε σε αυτό- το εξευτελιστικό ύψος των αμοιβών τους. Νομίζω ότι παρέλκει και να αιτιολογήσω γιατί το να παραμένουν οι αμοιβές στο ύψος της δεκαετίας του ’80 δεν είναι δόκιμο, γιατί η ΚΥΑ που βγήκε το 2001 ουσιαστικά αναπροσάρμοσε τις δραχμές σε ευρώ. Δεν μπορεί να θεωρείται ότι αυτή η αμοιβή αντιστοιχεί σε εξειδικευμένη εργασία που απαιτείται, σε ένα πολύ απαιτητικό έργο για νομική ορολογία της διερμηνείας και στις γνώσεις, βέβαια, και την προσφορά αυτών των ανθρώπων. Ούτε, βέβαια, μπορεί να συνεχίσει αυτός ο απαράδεκτος περιορισμός, το να πληρώνονται μόνο για μία υπόθεση την ημέρα, όταν είναι γνωστό τοις πάσι ότι πολλές φορές αναλαμβάνουν πολύ περισσότερες της μίας δίκες, καθώς πιέζονται από τα ακροατήρια, δεν υπάρχει καν σωστή κατανομή τους και υπάρχει κίνδυνος να τιμωρηθούν σε περίπτωση που δεν παραστούν σε μία δίκη.

Άρα καταλαβαίνετε ότι αυτές οι αμοιβές τους είναι κάτι παραπάνω από εξευτελιστικές. Ενώ υπάρχουν και φορές που μένουν απλήρωτοι, διότι η δίκη -όχι για δική τους ευθύνη- αναβάλλεται, διακόπτεται λόγω ωραρίου. Μπορεί να έχουν μείνει, δηλαδή, όλη την ημέρα στο ακροατήριο και αυτός ο εργάσιμος χρόνος που έχουν διαθέσει αυτοί οι άνθρωποι, δεσμευμένοι στα δικαστήρια, δεν πληρώνεται.

Τέλος, βέβαια, θα πρέπει να αντιμετωπιστεί και το απαράδεκτο γεγονός της μη ασφάλισης αυτού του κλάδου των εργαζομένων. Είναι προφανές ότι με αυτές τις αμοιβές είναι αδύνατον οι δικαστικοί διερμηνείς να αυτασφαλιστούν. Επομένως η ασφάλιση πρέπει να αναληφθεί ως υποχρέωση από το κράτος, να είναι πλήρης και καθολική, αν πράγματι ισχύει αυτό που λέτε, ότι έχετε ως προτεραιότητα να στηριχθεί αυτός ο κλάδος.

Σε κάθε περίπτωση, συνολικά τα ζητήματα των αμοιβών όσο και των συνθηκών εργασίας και ασφάλισής τους πρέπει να αντιμετωπιστούν με συλλογικούς όρους εργασίας και αμοιβής, όπως ήδη από το 2018 έχει προταθεί από το Σωματείο Δικαστικών Διερμηνέων της Αττικής.

Γνωρίζετε ότι την περασμένη χρονιά, το 2022, οι διερμηνείς έκαναν πολύμηνη απεργία. Ήδη για το 2023 έχουν συμπληρώσει έναν μήνα απεργίας, γιατί έχουν δίκιο και είναι το μόνο όπλο που έχουν για να αντιμετωπίσουν μια διαχρονική απαξίωση που υπάρχει από τη μεριά της Κυβέρνησης.

Γι’ αυτό, λοιπόν, διατηρείτε στο ακέραιο την ευθύνη, τόσο απέναντι σε αυτούς τους εργαζόμενους όσο και στην όποια παρακώλυση γίνεται στην απονομή της δικαιοσύνης και στις καθυστερήσεις που αντικειμενικά θα υπάρξουν αν συνεχίζονται οι απεργίες -που σωστά γίνονται- των δικαστικών διερμηνέων. Και τώρα, για ακόμη μια φορά, δεν λαμβάνετε συγκεκριμένες δεσμεύσεις για να αντιμετωπίσετε, να αλλάξετε την κατάσταση. Απλά, μας περιγράψατε τη διαδικασία πληρωμής τους.

**ΠΡΟΕΔΡΕΥΩΝ (Δημήτριος Βίτσας):** Κύριε Κώτσηρα, έχετε τον λόγο για τρία λεπτά.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Κυρία Κομνηνάκα, πράγματι, το Υπουργείο Δικαιοσύνης καθ’ όλη αυτή τη θητεία της Κυβέρνησης έχει φέρει πολλά νομοσχέδια, τα οποία λύνουν πολλά ζητήματα και προσπαθούν να δώσουν λύσεις σε θεσμικά και πρακτικά καθημερινά ζητήματα στον χώρο της δικαιοσύνης. Το ξέρετε καλά, γιατί είστε ενεργό μέλος της αρμόδιας επιτροπής και έχουμε την ευκαιρία πολλές φορές να συζητήσουμε πάνω σε ζητήματα που αφορούν στον χώρο της δικαιοσύνης.

Πέραν της νομοθέτησης, έχουμε δείξει ότι, όταν υπάρχει κάποιο πρόβλημα το οποίο εξελίσσεται και στο οποίο πρέπει να δοθεί μία λύση, πάντα κάνουμε το παν δυνατόν, προκειμένου να προβούμε σε οποιεσδήποτε ενέργειες είναι εφικτές κατά τον χρόνο εκείνο.

Ενδεικτικό παράδειγμα είναι η νομική βοήθεια στους δικηγόρους, την αναφέρατε. Ήταν ένα πρόβλημα, το οποίο βρήκαμε, προφανώς, από την προηγούμενη κυβέρνηση…

**ΜΑΡΙΑ ΚΟΜΝΗΝΑΚΑ:** Τέλειωσε η θητεία σας και δεν λύθηκε ακόμα.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Προσπαθήσαμε για πολύ καιρό, σε συνεργασία με την ολομέλεια των δικηγορικών συλλόγων, να δώσουμε λύσεις. Ξέρετε ότι ψηφίστηκε προσφάτως η διάταξη για την καταβολή του 80% των εκκρεμών ενταλμάτων, προκειμένου να αποσυμφορηθεί αυτή η κατάσταση και να μπούμε στην επόμενη μέρα αυτού του πολύ σημαντικού θεσμού, με έναν διαφορετικό και πιο παραγωγικό και γρήγορο τρόπο.

Επειδή ακριβώς και στο θέμα που θέτετε με την επίκαιρη ερώτησή σας αντιλαμβανόμαστε τις δυσκολίες που υπάρχουν, οι οποίες διέρχονται και μέσω της διαδικασίας που περιέγραψα, η οποία όμως είναι αυτή και στην οποία σάς απέδειξα -δεν την περιέγραψα απλά-, σας είπα ότι το Υπουργείο Δικαιοσύνης σε ό,τι έχει να κάνει με τη δική του συμβολή, σε αυτή τη διαδικασία, δρα άμεσα.

Τώρα, επειδή πράγματι χρήζει ενδεχομένως μίας αλλαγής αυτή η ροή της διαδικασίας και η περιγραφή που σας έκανα προηγουμένως, βρίσκεται υπό τελική επεξεργασία σχέδιο προεδρικού διατάγματος, κατά το οποίο συνιστώνται πάγιες προκαταβολές για την πληρωμή των αποζημιώσεων και εξόδων κλητευμένων μαρτύρων, διερμηνέων και οριζόντιων ενόρκων, ως ακολούθως, κυρίως στα Εφετεία Αθηνών και Θεσσαλονίκης, στις Εισαγγελίες Εφετών Αθηνών και Θεσσαλονίκης και στις Εισαγγελίες Πρωτοδικών Αθηνών και Θεσσαλονίκης, με στόχο την αποσυμφόρηση των Πρωτοδικείων Αθηνών και Θεσσαλονίκης, αντιλαμβανόμενοι ότι αυτή ενδεχομένως η υπερφόρτωση, βάσει της διαδικασίας που περιγράψαμε προηγουμένως, δημιουργεί καθυστερήσεις.

Προχωράμε, λοιπόν, στη διαδικασία αυτή του προεδρικού διατάγματος, δείχνοντας, για ακόμη μία φορά, ότι προχωράμε στα ζητήματα που μπορούμε να δώσουμε λύσεις εφικτές και αφού αντιληφθούμε και έχουμε στα χέρια μας πραγματικά δεδομένα.

Βέβαια, σας είπα και προηγουμένως ότι τα στοιχεία που έχουμε και από το Πρωτοδικείο Αθηνών και από το Πρωτοδικείο Πειραιώς δεν δείχνουν ουσιώδη καθυστέρηση καταβολής του Υπουργείου Δικαιοσύνης. Όμως, επειδή η διαδικασία έχει ενδεχομένως δομικά και θεσμικά στοιχεία που μπορούν να προκαλέσουν καθυστέρηση προωθεί το συγκεκριμένο προεδρικό διάταγμα.

Επίσης, είναι προφανές ότι, όσο μπορούμε, και απεμπλεκόμαστε και λύνουμε προβλήματα που είχαν συσσωρευτεί για πολλά χρόνια στον χώρο της δικαιοσύνης. Υπάρχει προφανώς η βούληση για τη στήριξη οποιουδήποτε κλάδου έχει οποιαδήποτε ουσιώδη εμπλοκή στον χώρο της δικαιοσύνης. Το έχουμε κάνει σε πολλές άλλες περιπτώσεις, με έναν, όμως, σοβαρό και συντεταγμένο τρόπο, μεθοδικά, προκειμένου να δώσουμε λύσεις και να διευκολύνουμε όλους τους λειτουργούς της δικαιοσύνης, συμπεριλαμβανομένων των ατόμων που συμμετέχουν με αυτόν τον ουσιώδη και σημαντικό τρόπο στην απονομή της δικαιοσύνης, με έναν πράγματι πολύ σημαντικό ρόλο σε αυτή.

Οπότε νομίζω ότι και σε σχέση με τους δικαστικούς διερμηνείς, πέραν της προσπάθειας που γίνεται για τη γρήγορη πληρωμή, της αλλαγής του πλαισίου -για να αφήσουμε και κάτι για την επόμενη μέρα το οποίο θα είναι πραγματικά πιο γρήγορο και πιο παραγωγικό-, είμαστε εδώ για οποιαδήποτε συζήτηση και οποιαδήποτε αιτήματα που μπορεί να είναι συμβατά με την εποχή και τη δυνατότητα να πάμε τη δικαιοσύνη σε ένα επόμενο στάδιο, πιο γρήγορη, πιο παραγωγική και πιο ποιοτική. Το ξέρετε ότι το κάνουμε σταδιακά, σταθερά και με έναν τρόπο υπεύθυνο.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ.

Θα συζητηθεί η τρίτη με αριθμό 454/20-2-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Άμεση πληρωμή όλων των πρακτικών ασκήσεων των φοιτητών στα πανεπιστήμια».

Θα απαντήσει ο Υφυπουργός Παιδείας και Θρησκευμάτων κ. Ευάγγελος (Άγγελος) Συρίγος.

Έχετε τον λόγο για δύο λεπτά, κύριε Δελή.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Η ερώτησή μας σήμερα, κύριε Υπουργέ, αφορά στις απλήρωτες πρακτικές ασκήσεις των φοιτητών, καθώς στα πανεπιστήμια όλης της χώρας υπάρχουν εκατοντάδες φοιτητές και φοιτήτριες, που, ενώ ολοκλήρωσαν τις πρακτικές τους ασκήσεις, είναι απλήρωτοι για μήνες, ακόμη και για χρόνια.

Μόλις πριν από έναν μήνα πληρώθηκαν όσοι έκαναν πρακτική πρόπερσι, το ακαδημαϊκό έτος δηλαδή 2020-2021, ενώ όσοι έκαναν πρακτική την επόμενη χρονιά, το 2021-2022, αλλά και τη φετινή, 2022-2023, παραμένουν ακόμα απλήρωτοι.

Άρα το συμπέρασμα που βγαίνει, κύριε Υπουργέ, είναι ότι μόνο ως πρόκληση, για να μην πω κοροϊδία, ηχούν ακόμα κάποιες δηλώσεις της Κυβέρνησής σας πριν από κάποιους μήνες διά στόματος της Υπουργού Παιδείας μάλιστα, περί του τέλους των απλήρωτων πρακτικών. Και αναδεικνύεται για άλλη μια φορά ότι το πρόβλημα των πρακτικών ασκήσεων εξακολουθεί να είναι τεράστιο.

Όμως, κύριε Υπουργέ, οι φοιτητές δεν γίνεται να δουλεύουν δωρεάν και ούτε μπορούν να περιμένουν πότε θα περισσέψει κάτι από τα δισεκατομμύρια των διάφορων πακέτων που δίνονται στα πανεπιστήμια για συμπράξεις αυτών με επιχειρήσεις, προκειμένου να πληρωθούν. Και βέβαια, σε συνθήκες ζωής όπου το κόστος της ζωής αλλά και των σπουδών είναι στα ύψη η Κυβέρνηση θαρρούμε ότι δεν έχει το δικαίωμα να παίζει με τις ανάγκες τους και να κρατά σε αναμονή εκατοντάδες φοιτητές, προκειμένου να πληρωθούν για τα δεδουλευμένα προηγούμενων μηνών και ετών.

Σας ρωτάμε λοιπόν, τι μέτρα θα λάβει η Κυβέρνησή σας, ώστε: πρώτον, να καταβληθούν άμεσα τα δεδουλευμένα όλων των φοιτητών στις πρακτικές ασκήσεις. Επιμένω στη λέξη άμεσα. Οι πληρωμές των πρακτικών από δω και πέρα να γίνονται επιτέλους σε μηνιαία βάση και όχι να περιμένουν μήνες τα παιδιά. Και βεβαίως, οι πρακτικές, αυτό όμως θα το συζητήσουμε και στη συνέχεια, να πραγματοποιούνται ενταγμένες στα προγράμματα σπουδών, με ευθύνη του πανεπιστημίου και να εξασφαλιστεί, βεβαίως, ότι θα γίνονται με πλήρη εργασιακά και ασφαλιστικά δικαιώματα.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο Υφυπουργός Παιδείας και Θρησκευμάτων, κ. Άγγελος Συρίγος για τρία λεπτά.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, θα ξεκινήσω πρώτα από όλα με αυτό που αναφέρατε για την αναφορά της κ. Κεραμέως για το θέμα των πρακτικών ασκήσεων, της πληρωμής τους και των ασφαλιστικών εισφορών.

Θα ήθελα να σας θυμίσω ότι με το άρθρο 69 του ν.4957/2022 καθορίστηκε ένα εντελώς νέο πλαίσιο για την πρακτική άσκηση φοιτητών. Μεταξύ άλλων στο άρθρο 69 ορίζεται ότι στις πολλές περιπτώσεις -δεν είναι εκατοντάδες, είναι χιλιάδες, κύριε συνάδελφε- σπουδών πρώτου και δεύτερου κύκλου, όπου προβλέπεται η διενέργεια πρακτικής άσκησης φοιτητών ως υποχρεωτική ή ως προαιρετική, ορίζονται οι λεπτομέρειες του άρθρου 69. Ειδικότερα στην παράγραφο 6 ορίζεται ότι οι φοιτητές, που διεξάγουν πρακτική άσκηση υπάγονται υποχρεωτικά στην ασφάλιση του ΕΟΠΥΥ μέσω του e-ΕΦΚΑ και διευκρινίζει ότι αφορά μόνο στον κλάδο του ατυχήματος, το κόστος της οποίας βαρύνει αποκλειστικά τον φορέα υποδοχής. Ως προς το ύψος μηνιαίας αποζημίωσης, στο άρθρο 7, έχουμε διεξαγωγή πρακτικής ασκήσεως σε φορείς του ιδιωτικού τομέα με το 80% του νομοθετημένου κατώτατου βασικού μισθού, εφόσον η άσκηση είναι σαράντα ώρες εβδομαδιαίως και ανάλογα με τη μείωση του αριθμού των ωρών υπάρχει αναλογική μείωση αυτού του ποσού.

Τώρα αυτά μπορούν να βαρύνουν είτε τον προϋπολογισμό των συγχρηματοδοτούμενων προγραμμάτων από ίδιους ιδιωτικούς πόρους είτε τους ΕΛΚΕ. Ειδικά για τους φοιτητές, που διεξάγουν υποχρεωτική πρακτική άσκηση για την επιτυχή ολοκλήρωση του προγράμματος σπουδών σε σχολικές μονάδες, που είναι ένα πολύ μεγάλο ποσοστό, το κόστος αποζημίωσης καθορίζεται από το κράτος με μια κοινή απόφαση του Υπουργείου Παιδείας και του Υπουργείου Οικονομικών.

Επομένως, έχουμε αυτή τη στιγμή με τον ν.4957 το νομικό πλαίσιο που καθορίζει ρητώς πώς γίνεται η υποχρεωτική πληρωμή και η υποχρεωτική ασφάλιση όλων όσων κάνουν πρακτική άσκηση. Αυτό δεν υπήρχε ως τώρα.

Στη δευτερολογία μου θα αναφερθώ σε συγκεκριμένα στοιχεία, σε σχέση με αυτό το οποίο ρωτήσατε, διότι εγώ έχω εντελώς διαφορετική εικόνα τόσο για τα προγράμματα των ΕΛΚΕ, που χρηματοδοτούνται από τα πανεπιστήμια όσο και για τα προγράμματα των ΕΣΠΑ. Οπότε αν θέλετε να είστε πιο συγκεκριμένος για κάποιο συγκεκριμένο πρόγραμμα, αν μπορείτε να το πείτε διότι τα προγράμματα αυτά τα τρέχουν τα ίδια τα πανεπιστήμια, να εντοπίσουμε που υπάρχει πρόβλημα.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ο Υπουργός στην πρωτολογία του απάντησε ότι υπάρχει το θεσμικό, το νομικό πλαίσιο εδώ και έναν χρόνο περίπου. Το ερώτημα είναι γιατί δεν εφαρμόζεται; Γιατί παραμένουν απλήρωτοι αυτοί οι άνθρωποι, αυτοί οι φοιτητές; Δεν είναι εκατοντάδες, είπατε ότι είναι χιλιάδες. Ακόμα χειρότερα δηλαδή.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Χιλιάδες που κάνουν πρακτική άσκηση.

**ΙΩΑΝΝΗΣ ΔΕΛΗΣ:** Χιλιάδες που είναι απλήρωτοι.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Δεν είπα αυτό.

**ΙΩΑΝΝΗΣ ΔΕΛΗΣ:** Είναι πάρα πολλοί οι απλήρωτοι, δεν θα τους μετρήσουμε τώρα έναν, έναν. Είναι πάρα πολλοί οι απλήρωτοι φοιτητές που κάνουν πρακτικές ασκήσεις, παρά το ότι υπάρχει ένα θεσμικό πλαίσιο όπως είπατε, το οποίο -το είχαμε πει τότε και στη συζήτηση του νομοσχεδίου- δεν εξασφαλίζει πλήρη εργασιακά και ασφαλιστικά δικαιώματα. Καλύπτει μερικώς τα ζητήματα αυτά με τις πρόνοιες που υπάρχουν.

Το συμπέρασμα που βγαίνει, κύριε Υπουργέ, και από την απάντησή σας -γιατί δεν άκουσα πως για την άμεση πληρωμή αυτών των φοιτητών θα κάνει κάτι το Υπουργείο σας ή η Κυβέρνηση, εκτός κι αν το κρατάτε για τη δευτερολογία σας, μακάρι- είναι ότι όλες οι κυβερνήσεις, όλα αυτά τα χρόνια δεν έχουν πάρει ουσιαστικά κανένα μέτρο ώστε οι φοιτητές να έρχονται σε ουσιαστική επαφή με την επιστήμη την οποία σπουδάζουν στο πανεπιστήμιο. Στις περισσότερες περιπτώσεις, οι φοιτητές στην πρακτική τους άσκηση βγάζουν τη «λάντζα» της εργασίας εκεί που καλούνται να κάνουν πρακτική άσκηση.

Να πω ορισμένα παραδείγματα για να τεκμηριώσω αυτό που λέω. Στη Σχολή Επαγγελμάτων Υγείας του ΠΑΔΑ υπάρχει ένα πρόβλημα με την πρακτική άσκηση, γιατί έχουν μειωθεί πάρα πολύ οι δημόσιες θέσεις στα δημόσια νοσοκομεία για την πρακτική. Στη μαιευτική για παράδειγμα πρέπει να συμπληρώσουν οι φοιτητές και οι φοιτήτριες σαράντα τοκετούς στην πρακτική τους. Και για να τους συμπληρώσουν πολλές κοπέλες αναγκάζονται να πάρουν παράταση και φτάνουν να κάνουν πρακτική μέχρι και οκτώ μήνες για να συμπληρωθεί αυτός ο αριθμός, γιατί στα κρατικά μαιευτήρια, στα δημόσια νοσοκομεία αυτά, στο «Έλενα», κ.α. δεν γίνονται τόσοι πολλοί τοκετοί και όλο αυτό χωρίς να πληρώνονται για μήνες και βέβαια χωρίς να μπορούν να κάνουν και κάποια άλλη δουλειά, για να εξασφαλίσουν τα προς το ζην.

Ένα άλλο παράδειγμα. Το κράτος, από τη μια, θεσπίζει πρακτική άσκηση για την απόκτηση επάρκειας, της διδακτικής και παιδαγωγικής επάρκειας -αυτό είναι ένα άλλο θέμα, θα το συζητήσουμε κάποια στιγμή αναλυτικά, γιατί καίει χιλιάδες ανθρώπους- και από την άλλη, ενώ ζητά την απόκτηση της επάρκειας, δεν εξασφαλίζει τον αναγκαίο αριθμό θέσεων ειδικά για μαθήματα, όπως είναι η Χημεία, τα Οικονομικά, η Γεωλογία, η Γεωγραφία, που έχουν λίγες ώρες στο σχολικό πρόγραμμα. Πρόπερσι, μάλιστα, αυξήσατε απαράδεκτα και αιφνιδιαστικά τις ώρες της πρακτικής άσκησης για ένα μεταπτυχιακό πρόγραμμα ειδικής αγωγής και εκπαίδευσης, από διακόσιες ώρες σε πεντακόσιες ώρες, παρακαλώ! Είχαμε κάνει και σχετική ερώτηση τότε ως ΚΚΕ, η οποία παραμένει ακόμα αναπάντητη.

Άλλο παράδειγμα. Προβλεπόταν οι φοιτητές του Τμήματος Κοινωνικής Εργασίας στο Πανεπιστήμιο Δυτικής Αττικής να κάνουν πρακτική άσκηση όχι επί πληρωμή και με εργασιακά και ασφαλιστικά δικαιώματα όπως πρέπει -αυτά ισχύουν τώρα-, αλλά να προσφέρουν εργασία δωρεάν, επειδή, λέει -προσέξτε!-, η πρακτική άσκηση στο πρόγραμμα σπουδών αναφέρεται ως μάθημα. Δεν είναι πρακτική, είναι μάθημα με τον τίτλο: «Πρακτική εργαστηριακή άσκηση, εποπτεία 1 και 2».

Δεν είναι καθόλου υπερβολή, κύριε Υπουργέ, να ειπωθεί εδώ -νομίζω το γνωρίζετε, μιας και είστε στο χώρο των πανεπιστημίων- ότι εξαιτίας των προβλημάτων της πρακτικής άσκησης, των μεγάλων και οξυμένων προβλημάτων, χιλιάδες φοιτητές βρίσκονται πολλές φορές σε αναμονή για πολλούς μήνες, προκειμένου να ολοκληρώσουν τις σπουδές τους.

Το συμπέρασμα απ’ όλα αυτά, κύριε Υπουργέ, είναι ότι υπάρχει μια πολιτική, που υποβαθμίζει συστηματικά σε αυτό το πλαίσιο διαχωρισμού θεωρίας και εφαρμογής το συνολικότερο περιεχόμενο των σπουδών και η πρακτική μετατρέπεται σε μια μέθοδο, σε ένα εργαλείο, για να τροφοδοτείται η αγορά με ειδικευόμενους φθηνούς εργαζόμενους, οι οποίοι αφού λάβουν κάποιες βασικές γνώσεις στο πανεπιστήμιο, τα υπόλοιπα θα τα μαθαίνουν στη δουλειά, το work base learning, όπως λέγεται, ώστε να τους διαμορφώνει και ο εργοδότης εκεί όπως θέλει για την αντιστοιχία δεξιοτήτων, που είναι ένα άλλο ζήτημα.

Έτσι, λοιπόν, οι πρακτικές φεύγουν από τα προγράμματα σπουδών, περιορίζονται χρονικά και μετατρέπονται σε απλήρωτη εργασία για τους επιχειρηματίες. Εδώ ο φοιτητής που κάνει πρακτική στις περισσότερες περιπτώσεις αντιλαμβάνεται ότι είναι κυριολεκτικά μόνος του, γιατί ούτε το κράτος ούτε τα πανεπιστήμια αναλαμβάνουν καμμία ευθύνη για τους επιστημονικούς όρους κάτω από τους οποίους θα έπρεπε να διεξάγεται η πρακτική του άσκηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό που λέμε εμείς και κλείνω, κύριε Πρόεδρε, ευχαριστώντας για την ανοχή, είναι ότι η πρακτική άσκηση, η οποία βεβαίως και είναι απαραίτητη -αλίμονο!- πρέπει να γίνεται όπως επιβάλουν οι σύγχρονοι όροι της εκπαίδευσης, αλλά και η ίδια η επιστήμη. Πρέπει να εντάσσεται αρμονικά στο πρόγραμμα σπουδών, να συνοδεύει τη θεωρητική εκπαίδευση με συγκεκριμένη μέθοδο και κλιμάκωση. Γι’ αυτό η πρακτική άσκηση του φοιτητή να επιβλέπεται από το πανεπιστημιακό του τμήμα. Έτσι μονάχα η πρακτική θα αποτελεί οργανικό μέρος της εκπαίδευσής του και όχι κάτι άλλο, μια απλήρωτη δουλειά στο τέλος. Αυτό σημαίνει, βεβαίως, ότι το κράτος και τα πανεπιστήμια θα πρέπει να αναλάβουν επιτέλους τη συνολική, την πλήρη ευθύνη και την εποπτεία για τη διεξαγωγή της πρακτικής άσκησης και την πληρωμή των πρακτικάριων φοιτητών, όπως λέγονται, με πλήρη εργασιακά και ασφαλιστικά δικαιώματα.

Βεβαίως, ελπίζω να πείτε κάτι, ότι θα κάνετε κάτι ως Κυβέρνηση, για να πάρουν τα χρήματά τους αυτοί οι άνθρωποι.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε συνάδελφε, ο λόγος για τον οποίον ζήτησα να μου δώσετε συγκεκριμένα στοιχεία, είναι διότι εδώ έχουμε δυο πράγματα: Έχουμε τους ΕΛΚΕ οι οποίοι χρηματοδοτούνται από το Υπουργείο Παιδείας και έχουμε και το πρόγραμμα ΕΣΠΑ, το οποίο χρηματοδοτεί τέτοια προγράμματα. Αρμόδιοι για την καταβολή των ποσών στους δικαιούχους φοιτητές και φοιτήτριες είναι τα πανεπιστήμια, αποκλειστικώς τα πανεπιστήμια.

Εκείνο για το οποίο εμείς μπορούμε να ελεγχθούμε για αυτή τη στιγμή, είναι κατά πόσο το Υπουργείο Παιδείας έχει καταβάλει τα συγκεκριμένα ποσά και τι απορροφητικότητα υπάρχει.

Ξεκινώ με την περίοδο 2020-2021 και 2021-2022. Εδώ θα αναφερθώ στις χρηματοδοτήσεις των ΕΛΚΕ στα ΑΕΙ, διότι είπαμε ότι τα ΑΕΙ είναι αρμόδια.

Καταθέτω στα Πρακτικά της Βουλής έναν πλήρη κατάλογο, στον οποίο φαίνεται ότι μεταξύ 2020-2022 έχει καταβληθεί από το Υπουργείο Παιδείας το συνολικό ποσό των 40 εκατομμυρίων ευρώ. Ξαναλέω, για την περίοδο 2020-2022. Για το έτος 2023 δεν έχουν διαβιβαστεί ακόμη οι βεβαιώσεις υποβολής των σχετικών στοιχείων, το οποίο είναι προϋπόθεση για τη χρηματοδότηση.

(Στο σημείο αυτό ο Υφυπουργός Παιδείας και Θρησκευμάτων κ. Ευάγγελος (Άγγελος) Συρίγος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι στο πρόγραμμα ΕΣΠΑ. Το πρόγραμμα ΕΣΠΑ έχει προβλέψει έως τώρα να δαπανηθούν για την πρακτική άσκηση 90 εκατομμύρια ευρώ. Έως σήμερα έχουν δαπανηθεί 83 εκατομμύρια ευρώ. Επομένως, η συντριπτική πλειοψηφία αυτών των προγραμμάτων τρέχει. Ο λόγος που ζήτησα συγκεκριμένο πανεπιστήμιο είναι για να μπορούμε να εντοπίσουμε εάν σε κάποιο πανεπιστήμιο υπάρχει μια καθυστέρηση και να διερευνήσουμε τι συμβαίνει με το συγκεκριμένο πανεπιστήμιο. Διότι σε γενικές γραμμές, έχοντας δώσει 40 εκατομμύρια για τους ΕΛΚΕ, καλύπτοντας πλήρως την περίοδο 2020-2022 -θα δείτε τα στοιχεία, σας τα έχω ανά πρόγραμμα και ανά πανεπιστήμιο πλήρως, είναι 39.970.000, εάν δεν κάνω λάθος- και έχοντας έως τώρα δαπανήσει 83 από τα 90 εκατομμύρια από το ΕΣΠΑ, δεν εντοπίζω εγώ κάποιο πρόβλημα. Για το 2023, όπως σας είπα, δεν έχουν διαβιβαστεί ακόμα οι βεβαιώσεις υποβολής, που είναι η προϋπόθεση για τη χρηματοδότηση.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ.

Περνάμε στην τελευταία ερώτηση. Είναι η πρώτη με αριθμό 1123/28-11-2022 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ.Σωκράτη Φάμελλουπρος την Υπουργό Παιδείας και Θρησκευμάτων**,** με θέμα: «Η αυταρχική επιλογή της Κυβέρνησης να καταργήσει το νομικό πρόσωπο δημοσίου δικαίου (ΝΠΔΔ) που διαχειρίζεται τα πανεπιστημιακά δάση του Αριστοτελείου Πανεπιστημίου Θεσσαλονίκης (ΑΠΘ) θέτει σε κίνδυνο τη διαχείριση και την προστασία τους αλλά και το ακαδημαϊκό και ερευνητικό έργο».

Κύριε Φάμελλε, έχετε τον λόγο για να παρουσιάσετε την ερώτησή σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Καλημέρα, κύριε Υφυπουργέ. Καλημέρα σε όλους τους συνεργάτες μας εδώ στη Βουλή.

Κύριε Υφυπουργέ, μας φέρνει πάλι εδώ μία ερώτηση για το Αριστοτέλειο Πανεπιστήμιο Θεσσαλονίκης. Όπως ανέφερε και ο Πρόεδρος το θέμα, το ζήτημα είναι η αιφνιδιαστική επιλογή του Υπουργείου να καταργήσει με νόμο το νομικό πρόσωπο και τα νομικά πρόσωπα που ασχολούνται και παρακολουθούν τη λειτουργία των πανεπιστημιακών δασών και ως διαχείριση οικοσυστημάτων αλλά και ως πανεπιστημιακό ακαδημαϊκό ερευνητικό έργο, αλλά και του αγροκτήματος του ΑΠΘ. Μία απόφαση, η οποία στοχεύει, πρώτα απ’ όλα, σύμφωνα και με επίσημα πλέον έγγραφα φορέων, στην περιουσία του ΑΠΘ και πιθανώς εξυπηρετεί άλλα συμφέροντα, αλλά το σίγουρο είναι ότι θέτει σε κίνδυνο τη διαχείριση και την προστασία των δασών και της περιουσίας και αμφισβητεί το ακαδημαϊκό και ερευνητικό έργο, το οποίο είναι το κεντρικό ζητούμενο και το οποίο καλείστε και εσείς να υπερασπιστείτε και να καλύψετε.

Δυστυχώς, ο κ. Μητσοτάκης με την κ. Κεραμέως και με την κάλυψη του Πρύτανη του Αριστοτελείου Πανεπιστημίου, του κ. Παπαϊωάννου, έχουν βάλει στο μάτι ένα σημαντικό κομμάτι της ακαδημαϊκής δραστηριότητας στην περιοχή, σύμφωνα με όλους τους φορείς. Διαπιστώνουμε, μάλιστα, πόσο επικίνδυνη είναι τελικά μία κυβέρνηση, η οποία αντί να στηρίξει το δημόσιο πανεπιστήμιο, το υποβαθμίζει, αγνοώντας το έργο τόσων ακαδημαϊκών αλλά και των φοιτητών και των εργαζομένων στο πανεπιστήμιο που δομήσαμε αυτή την κοινή μας, εάν θέλετε, περιουσία.

Η παρέμβαση ήταν αιφνιδιαστική, δεν υπήρξε καμμία διαβούλευση ή κάποια προμελέτη και αφορά τα πανεπιστημιακά δάση στον Ταξιάρχη Χαλκιδικής, στο Περτούλι Τρικάλων και το Αγρόκτημα της Γεωπονικής.

Από την αρχή προκάλεσε θύελλα αυτή η επιλογή σας. Τα δυο πανεπιστημιακά τμήματα, που είναι τα αρμόδια, οι συνάδελφοί σας εξ αντικειμένου, επαγγελματικού και ερευνητικού, το Γεωτεχνικό Επιμελητήριο, η πόλη, όλοι τοποθετήθηκαν απέναντι σε εσάς δημόσια και εγγράφως. Δεν βρέθηκε ούτε ένας φορέας να στηρίξει την επιλογή της κ. Κεραμέως, εκτός βέβαια από τον πρύτανη, ο οποίος αποτελεί θλιβερή παραφωνία.

Οι αντιδράσεις οφείλονται, πρώτα απ’ όλα, στο ότι δεν υπάρχει καμμία λογική, κανένας σχεδιασμός, διότι εδώ βάλλετε κατά της δραστηριότητας, ακαδημαϊκής και ερευνητικής, και οδηγείτε με αυτή την επιλογή σας και στην υποβάθμιση των σπουδών των φοιτητών. Γιατί πρακτικά τροποποιείτε το υπόβαθρο, τα δεδομένα, την υποδομή, επί της οποίας γίνεται αυτό το έργο.

Εμείς από την πρώτη μέρα, πέρα από την αντίδρασή μας, καταθέσαμε τροπολογία στις 13 Ιουλίου 2022 -δεν την δεχθήκατε-, που εξέφραζε την ακαδημαϊκή κοινότητα.

Καταθέσαμε ερώτηση στις 28 Νοεμβρίου όλοι οι Βουλευτές Θεσσαλονίκης, οι συνάδελφοι είμαστε τομεάρχες παιδείας. Δεν απαντήσατε. Κύριε Υφυπουργέ, το πρώτο ερώτημα είναι γιατί δεν απαντήσατε στην ερώτηση που έγινε τον Νοέμβριο. Ήσασταν υποχρεωμένοι να απαντήσετε μέχρι το τέλος Δεκεμβρίου. Δεν απαντήσατε. Αυτό μας φέρνει σήμερα εδώ, ξέρετε, η αναπάντητη ερώτησή σας.

Προφανώς το ερώτημα όλης της Θεσσαλονίκης είναι ποιους εξυπηρετείτε και γιατί κόντρα σε όλη την ακαδημαϊκή κοινότητα κάνατε αυτή την επιλογή. Και ξέρετε, οι φόβοι μας επιβεβαιώνονται με τον χειρότερο τρόπο, διότι τελικά ήρθατε δύο μήνες πριν από την ημερομηνία κατάργησης -θεωρητικά θα καταργούσατε τα νομικά πρόσωπα στο τέλος του χρόνου- και δώσατε μία παράταση. Δηλαδή η Κυβέρνηση των «αρίστων» έδωσε μία παράταση δύο μήνες μετά την ημερομηνία κατάργησης. Δηλαδή έληξε η ημερομηνία κατάργησης, δεν εφαρμόσατε τον νόμο. Αυτό, ξέρετε, είναι παραδοχή μεγαλύτερης αποτυχίας. Και έρχεστε και δίνετε παράταση μέχρι το τέλος του εξαμήνου, τέλος Ιουνίου δηλαδή, λέγοντας ότι αποτύχαμε, κάναμε μία λανθασμένη, πρόχειρη, επιφανειακή επιλογή, μόνο και μόνο για να εξυπηρετήσουμε κάτι -εσείς θα μας πείτε τι- και ερχόμαστε τώρα και το παρατείνουμε, αλλά δεν λύνουμε το πρόβλημα.

Και έχουμε σοβαρά ζητήματα πλέον στον αέρα, διότι δεν γνωρίζουμε με ποιο οργανόγραμμα θα εξυπηρετούνται και πώς θα χρηματοδοτούνται. Διότι μέχρι τώρα, κύριε Πρόεδρε, ήταν αυτοχρηματοδοτούμενη η λειτουργία των πανεπιστημιακών δασών. Πώς θα εξυπηρετείται αυτό το οποίο λέμε δασική πολιτική; Γιατί είναι δημόσια δάση, έχουν ευθύνες -ας το πούμε- και δασικής υπηρεσίας τα νομικά πρόσωπα. Και έρχεται και το Γεωτεχνικό Επιμελητήριο, που δεν έχει διοίκηση ΣΥΡΙΖΑ, και μας λέει ότι η κατάργηση δεν προσφέρει τίποτα θετικό, αλλά -προσέξτε- επιτακτικές αλλαγές, που όχι μόνο απαράδεκτες και ύποπτες λογίζονται, αλλά και καταστροφικές. Αυτό το λέει το Γεωτεχνικό Επιμελητήριο.

Εμείς, λοιπόν, ενώ βρισκόμαστε δύο μήνες μετά και ενώ έχουμε μια άριστη προχειροδουλειά μπροστά μας, κύριε Συρίγο, -αυτό διαπιστώνουμε και με την παράταση που δώσατε- σας ρωτάμε ποια είναι σκοπιμότητα και αν θα το αλλάξετε. Εμείς ζητάμε να το αλλάξετε τώρα, να αναιρέσετε την απόφαση κατάργησης των νομικών προσώπων και να μας πείτε και πώς θα λυθεί όλο αυτό το ζήτημα της διοίκησης, της διαχείρισης, της προστασίας, των πόρων, της επιστασίας, τα οποία είναι αναπάντητα ακόμα στη Θεσσαλονίκη. Κυριολεκτικά ανησυχούμε, όλη η ακαδημαϊκή κοινότητα, αλλά και εμείς προφανώς.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Μάλιστα.

Τον λόγο έχει ο κ. Συρίγος για τρία λεπτά.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Αγαπητέ κύριε συνάδελφε, θα επιθυμούσα να κάναμε μια ουσιαστική συζήτηση επί του θέματος και να μη μείνουμε μόνον στις εντυπώσεις. Για ποιον λόγο το λέω αυτό; Με το άρθρο 296 του ν.4957 καταργήθηκαν, συγχωνεύθηκαν και απορροφήθηκαν η πανεπιστημιακή λέσχη του Πανεπιστημίου Αθηνών, η πανεπιστημιακή φοιτητική λέσχη του Εθνικού Μετσόβιου Πολυτεχνείου, η πανεπιστημιακή φοιτητική λέσχη του Αριστοτελείου Πανεπιστημίου και τα δύο νομικά πρόσωπα στα οποία αναφερθήκατε.

Είναι ενδιαφέρον ότι εντοπίζετε το ύποπτο στα δύο νομικά πρόσωπα. Αναρωτιέμαι για ποιον λόγο δεν το εντοπίζετε στα άλλα. Η απάντηση είναι διότι ανήκαν στα πανεπιστήμια οι φοιτητικές λέσχες και συγχωνεύτηκαν και απορροφήθηκαν με τα πανεπιστήμια. Αυτό θα μπορούσε να πει κάποιος. Αυτό όμως που ισχύει για τις φοιτητικές λέσχες ισχύει στην προκειμένη περίπτωση και για τα δύο συγκεκριμένα νομικά πρόσωπα.

Το Ταμείο Διοίκησης και Διαχείρισης Αγροκτήματος Πανεπιστημίου Θεσσαλονίκης ιδρύθηκε το 1936. Σε ποιον ανήκε; Στο Αριστοτέλειο Πανεπιστήμιο Θεσσαλονίκης. Το Ταμείο Διοίκησης και Διαχείρισης Πανεπιστημιακών Δασών του Πανεπιστημίου Θεσσαλονίκης ιδρύθηκε το 1951. Σε ποιον ανήκε; Πλήρως, 100%, στο Αριστοτέλειο Πανεπιστήμιο Θεσσαλονίκης. Αυτά καταργούνται και απορροφώνται, συγχωνεύονται με ποιον; Με τον ιδιοκτήτη τους, το Αριστοτέλειο Πανεπιστήμιο Θεσσαλονίκης.

Έρχομαι ειδικά στο θέμα των δασών και όλο αυτό το κλίμα που πάει να δημιουργηθεί «πάμε να ξεπουλήσουμε τα δάση μας» κ.λπ.. Σε ποιον ανήκει η περιουσία ειδικά των πανεπιστημιακών δασών; Ιδιοκτησιακά σε ποιον ανήκει; Στο ελληνικό δημόσιο ανήκει. Το έχει εκχωρήσει κατά χρήσιν στο Αριστοτέλειο Πανεπιστήμιο για τις ανάγκες του Τμήματος Δασονομίας. Σε ποιον παραμένει η κυριότητα του δάσους; Προφανώς παραμένει μόνον στο ελληνικό δημόσιο. Πού παραμένει εκχωρημένο; Παραμένει στο Αριστοτέλειο Πανεπιστήμιο για τις ανάγκες του Τμήματος Δασονομίας. Ως προς το αγρόκτημα, ανήκε κατά κυριότητα στο Αριστοτέλειο. Μετά την κατάργησή του σε ποιον περνά η κυριότητα αυτού του αγροκτήματος; Στο Αριστοτέλειο Πανεπιστήμιο στο οποίο ανήκε, σε κανέναν άλλον.

Θέλω να πω δηλαδή ότι έχουμε εδώ πέρα κάτι εντελώς παράλογο. Ο κύριος και ιδιοκτήτης του αγροκτήματος, το Αριστοτέλειο Πανεπιστήμιο, παραμένει αποκλειστικός κύριος και ιδιοκτήτης. Στα δάση ο ιδιοκτήτης παραμένει το ελληνικό δημόσιο και ο χρήστης παραμένει το Αριστοτέλειο. Συγχωνεύονται για λόγους πρακτικούς, όπως συγχωνεύτηκαν και οι φοιτητικές λέσχες στο πανεπιστήμιο, και εμείς δημιουργούμε έναν απίστευτο θόρυβο, σηκώνουμε σκόνη για ένα θέμα το οποίο πραγματικά δεν υπάρχει, δεν υφίσταται.

Θα ήθελα συγκεκριμένα να μου πείτε, από την ώρα που η κυριότητα ήταν στο Αριστοτέλειο και παραμένει στο Αριστοτέλειο πλήρως, ποια είναι η υποψία.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Φάμελλος για τρία λεπτά.

**ΣΩΚΡΑΤΗΣ ΦΑΜΕΛΛΟΣ:** Ξέρετε, κύριε Υπουργέ, εμείς κάνουμε ερώτηση, όχι εσείς. Και εσείς δεν απαντήσατε για ποιον λόγο καταργείτε τα νομικά πρόσωπα.

Και δεν κάνουμε διαφοροποιήσεις, γι’ αυτόν τον λόγο, κύριε Πρόεδρε, θα καταθέσω στα Πρακτικά την απόφαση του πρυτανικού συμβουλίου που ζητάει την πλήρη κατάργηση του άρθρου και την τροπολογία του ΣΥΡΙΖΑ που ζητούσε την πλήρη κατάργηση του άρθρου για όλα τα ζητήματα των συγχωνεύσεων, για να μην κάνετε παιχνίδια ότι ζητάμε για τα μισά ή για τα άλλα μισά. Και μιλάμε για όλο το πρυτανικό συμβούλιο, για όλους τους αντιπρυτάνεις. Αυτό είναι το ένα.

Όμως, κύριε Υφυπουργέ, θέλετε να κάνουμε μια ουσιαστική συζήτηση. Η ουσιαστική ζήτηση θα υποχρέωνε εσάς να μας πείτε για ποιον λόγο το κάνατε αιφνιδιαστικά και για ποιον λόγο το κάνατε έτσι κι αλλιώς. Για ποιον λόγο εφόσον δεν είχε οικονομικό αποτύπωμα αρνητικό και εφόσον παρέδιδε και ολοκλήρωνε το επιστημονικό έργο, ακαδημαϊκό και ερευνητικό.

Και αναρωτιέμαι, είναι σωστή η έκφραση για έναν Υφυπουργό και ακαδημαϊκό δάσκαλο να λέει ότι «πάει να δημιουργηθεί κλίμα προς εμένα, προς τους συναδέλφους μου ή προς το Γεωτεχνικό Επιμελητήριο, το πρυτανικό συμβούλιο και όλη την κοινότητα της Θεσσαλονίκης»; Ποιος πάει να δημιουργήσει κλίμα; Εσείς τι πάτε να κάνετε είναι το ερώτημα. Εμείς δεν δημιουργούμε κλίμα. Αντιδρά το σύνολο της πόλης, όλος ο ακαδημαϊκός κόσμος και ο επιστημονικός κόσμος σε κάτι που έχετε εσείς κρυφό και σκοτεινό.

Εδώ, λοιπόν, υπάρχουν καθολικές αντιδράσεις στο πλαίσιο της κοινής λογικής. Και μάλιστα όταν ωφελούμενος τώρα είναι όλη η κοινωνία, ενώ με την διαχείριση της περιουσίας -δεν ξέρω από ποιο όργανο- με το νέο θεσμικό πλαίσιο της κ. Κεραμέως το οποίο αδυνατείτε να εφαρμόσετε ή καθυστερείτε στα πανεπιστήμια, θα σκοπεύει και στη διαχείριση της περιουσίας τού πανεπιστημίου πιθανά από κάποιο κολέγιο, κύριε Συρίγο; Γιατί όλο κολέγια εγκαινιάζετε, απ’ ό,τι μαθαίνουμε, τώρα τελευταία. Ως Υπουργείο λέω, όχι εσείς προσωπικά.

Όμως, προσέξτε γιατί πράγμα συζητάμε, κύριε Πρόεδρε. Συζητάμε για το Αριστοτέλειο Πανεπιστήμιο που έχουμε, πρώτον, το καινούργιο κτήριο του Πολυτεχνείου -εδώ ήσασταν και δεν απαντήσατε- που πλημμυρίζει και τα υπολογιστικά κέντρα δεν λειτουργούν. Δεύτερον, φοιτητής δυστυχώς έπεσε από τον δεύτερο όροφο της Νομικής Σχολής γιατί δεν χωράνε μέσα στις τάξεις. Τρίτον, πριν από λίγες μέρες έπεσε η οροφή στην Οδοντιατρική Σχολή, γιατί είχε πρόβλημα το δίκτυο θέρμανσης, απ’ ό,τι μαθαίνουμε, ενώ δεν υπήρχαν φύλακες το Σαββατοκύριακο γιατί δεν φτάνουν τα λεφτά. Αυτό είναι η Νέα Δημοκρατία στο Αριστοτέλειο Πανεπιστήμιο Θεσσαλονίκης. Και μια περίεργη απόφαση για την περιουσία λοιπόν.

Το Αριστοτέλειο Πανεπιστήμιο, δυστυχώς, κύριε Υφυπουργέ, δεν απασχολεί την Κυβέρνηση. Η ιδιωτική εκπαίδευση και τα κολέγια σάς απασχολούν, αλλά το δημόσιο πανεπιστήμιο δεν σας απασχολεί.

Και όταν έρχεται το πρυτανικό συμβούλιο στις 13 Φεβρουαρίου, πριν από λίγες μέρες και διαπιστώνει ότι η συγκεκριμένη επιλογή συνεπάγεται σοβαρά διοικητικά, εκπαιδευτικά, ερευνητικά και άλλα προβλήματα, πρέπει εσείς να απαντήσετε, όχι εγώ. Πρέπει να απαντήσετε στο πρυτανικό συμβούλιο, το οποίο δηλώνει ανυπέρβλητα προβλήματα που δημιουργήθηκαν, την κατηγορηματική αντίθεσή του στις ρυθμίσεις του νόμου, ότι δεν υπήρχε καμμία συζήτηση, καμμία συναπόφαση, καμμία μελέτη, ότι είναι παρέμβαση στο αυτοδιοίκητο του πανεπιστημίου. Και μάλιστα ζητάει την άμεση κατάργηση αυτού του άρθρου το πρυτανικό συμβούλιο, μειοψηφώντας του πρύτανη, το οποίο το γράφει κιόλας για να μη δημιουργούνται λανθασμένες εντυπώσεις στην πόλη.

Και εκτός από αυτό, έχουμε προφανώς την ανακοίνωση των πανεπιστημιακών του ΣΥΡΙΖΑ που ζητάει και σας λέει να μην αποκόψετε τους επιστημονικά αρμόδιους από την ερευνητική δυναμική και από τις συνθήκες λειτουργίας του πανεπιστημίου.

Προσθέτω -και κλείνω, κύριε Πρόεδρε- το Γεωτεχνικό Επιμελητήριο, το οποίο ξαναέρχεται στις 17 Φεβρουαρίου, επικροτεί την απόφαση του πρυτανικού συμβουλίου και λέει ότι έχουμε ανυπέρβλητα προβλήματα από την αρχή του έτους, θέτετε σε αμφισβήτηση τη λειτουργία, τη νομιμότητα του αγροκτήματος και των πανεπιστημιακών δασών και επισημαίνει ότι κανένα από τα ενδιαφερόμενα μέρη δεν επιθυμεί τη διάταξη και όλοι τη θεωρούν επιζήμια. Το πρυτανικό συμβούλιο είναι ΣΥΡΙΖΑ; Το Γεωτεχνικό Επιμελητήριο είναι ΣΥΡΙΖΑ; Είναι κάποιοι που προσπαθούν να φτιάξουν κλίμα, κύριε Συρίγο; Όχι.

Λέει, βέβαια, το Γεωτεχνικό Επιμελητήριο ότι δεν την εφαρμόζετε, πρώτον, γιατί είστε ανεπαρκείς και επιφανειακοί και πρόχειροι. Το αποδείξετε με την εκ των υστέρων παράταση εφαρμογής του νόμου, το γονατογράφημα αυτό. Και δεύτερον, λέει ότι υπάρχει τεκμηριωμένη αντισυνταγματικότητα και προσφυγή στο Συμβούλιο της Επικρατείας. Αυτό δημιούργησαν, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υποβαθμίζουν τη δημόσια ανώτατη εκπαίδευση και δημιουργούν μια τεράστια αναστάτωση σε όλον τον επιστημονικό κόσμο της Θεσσαλονίκης, στους ίδιους τους φοιτητές, στην ίδια την παραγωγή γνώσης. Για ποιο λόγο; Για ένα αγρόκτημα και ένα πανεπιστήμιο που είναι δημόσια περιουσία από το 1934. Ενενήντα χρόνια άντεξαν και τα έβαλε στο μάτι ο κ. Μητσοτάκης και η κ. Κεραμέως.

Λοιπόν, εμείς σας λέμε, κύριε Συρίγο, ότι αυτή η διάταξη δεν θα περάσει και ότι δεν θα περάσει στην πράξη. Εξάλλου σε λίγες μέρες θα έχουμε εκλογές και θα ανατραπεί μαζί με την Κυβέρνησή σας αυτή η επιλογή ιδιωτικοποίησης λειτουργιών ή, εν πάση περιπτώσει, αδιαφανών στόχων που έχετε και δεν τους ομολογείτε, που όλοι τους επισημαίνουν ανεξαρτήτως κόμματος.

Είναι λυπηρό, όμως, να διαπιστώνει κάποιος ότι μετά από τόσα χρόνια Μητσοτάκη έχουμε συνεχόμενη απαξίωση του Αριστοτελείου Πανεπιστημίου Θεσσαλονίκης. Είναι κι ένας λόγος για τον οποίο πρέπει να φύγετε το συντομότερο.

Αλλά εγώ σας ρωτώ σήμερα εδώ: Θα σεβαστείτε τη γνώμη του πρυτανικού συμβουλίου και του Γεωτεχνικού Επιμελητηρίου; Νομίζω ότι είναι δύο θεσμικοί φορείς που οφείλουμε να τους ακούσουμε. Αυτό ρωτάμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Συρίγο, έχετε τον λόγο για τη δευτερολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε συνάδελφε.

Να διευκρινίσω πρώτα απ’ όλα ως προς την παράταση, ότι η παράταση δόθηκε αποκλειστικώς και μόνον για γραφειοκρατικούς λόγους που σχετίζονταν με την ολοκλήρωση της διαδικασίας συγχωνεύσεως και απορροφήσεως για να μπορούν να πληρωθούν οι υπάλληλοι μέχρι να ολοκληρωθεί η συγχώνευση.

Από εκεί και πέρα κράτησα ορισμένες φράσεις σας. «Κρυφό και σκοτεινό», «αδιαφανείς στόχοι που δεν ομολογεί η Κυβέρνηση».

**ΣΩΚΡΑΤΗΣ ΦΑΜΕΛΛΟΣ:** Το ΓΕΩΤΕΕ τα λέει.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Όχι, αυτό το είπατε. «Αδιαφανείς στόχοι που δεν ομολογεί η Κυβέρνηση». Εσείς το είπατε. Το «κρυφό και σκοτεινό» κάποιος άλλος το είπε, αλλά το «αδιαφανείς στόχοι που δεν ομολογούμε» το είπατε εσείς.

**ΣΩΚΡΑΤΗΣ ΦΑΜΕΛΛΟΣ:** Το συνυπογράφω.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Χαίρομαι.

Λοιπόν, για ποιο λόγο έγινε; Έγινε για τον ίδιο λόγο που έγινε και η συγχώνευση των άλλων νομικών προσώπων, των λεσχών σίτισης. Έγινε για να λειτουργεί πιο απλά και πιο ευέλικτα όλο το σύστημα.

Από κει και πέρα, άκουσα κάτι μπερδεμένα περί κολλεγίων ή ότι αποκόπτονται οι επιστημονικά αρμόδιοι και κάτι τέτοια. Και ρωτώ πάλι, γιατί έχω αυτή την απορία και λυπάμαι -έχετε δίκιο- διότι εγώ είμαι εδώ για να απαντώ, όχι για να ρωτώ: Όταν σας λέω, λοιπόν, ότι ο λόγος είναι λόγος γραφειοκρατικός και μόνον, ότι η κυριότητα παραμένει στο Αριστοτέλειο Πανεπιστήμιο, ότι δεν αλλάζει τίποτα και στην εκχώρηση του δημόσιου δάσους κατά χρήση στο Αριστοτέλειο για τους σκοπούς της λειτουργίας του Τμήματος Δασονομίας, πώς αποκόπτονται οι επιστημονικά αρμόδιοι; Αφού το Τμήμα Δασονομίας ήταν πρώτα και το Τμήμα Δασονομίας παραμένει.

Τα κολλέγια πώς μπλέκονται με το Αριστοτέλειο Πανεπιστήμιο; Το Αριστοτέλειο Πανεπιστήμιο έχει το 100% των νομικών προσώπων. Παράκληση θερμή: Αντικειμενικά έχουμε μία ταυτολογία εδώ πέρα, δηλαδή το ίδιο νομικό πρόσωπο που είχε την κυριότητα, το ίδιο νομικό πρόσωπο που είχε τη χρήση. Εξακολουθεί να τα έχει πλήρως και γίνεται κάτι μόνον για γραφειοκρατικούς λόγους.

Αυτό το πολύ απλό γιατί δημιουργεί τέτοιες τεράστιες αντιδράσεις; Ποιοι είναι επιτέλους οι σκοτεινοί στόχοι; Πείτε μας επιτέλους τους σκοτεινούς στόχους. Πείτε μας ποια είναι τα ανομολόγητα τα και αδιαφανή; Ποια είναι τα κρυφά; Διότι εγώ τα ακούω και εγώ βλέπω μόνον ένα Αριστοτέλειο Πανεπιστήμιο που τα είχε και εξακολουθεί να έχει. Έχει κατά κυριότητα όσα είχε κατά κυριότητα πρώτα και κατά χρήση το δάσος, γιατί το δάσος παραμένει δημόσια περιουσία.

Σας ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Βίτσας):** Ολοκληρώσαμε και σήμερα.

Δεν θα συζητηθούν κατόπιν συνεννοήσεως: Η πρώτη με αριθμό 444/14-2-2023 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Υποδομών και Μεταφορών, με θέμα: «Δύο χρόνια μετά τον καταστροφικό σεισμό της 3ης Μαρτίου 2021, οι σεισμόπληκτοι κάτοικοι Δαμασίου, Μεσοχωρίου και Αμουρίου, διαμένουν ακόμα στα κοντέινερ».

Η πέμπτη με αριθμό 447/17-2-2023 επίκαιρη ερώτηση δεύτερου κύκλου του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Υγείας, με θέμα: «Τι πρωτοβουλίες θα λάβετε για να διασφαλιστεί η υλοποίηση της σύμβασης του Ιδρύματος «Σταύρος Νιάρχος» με το ελληνικό δημόσιο για την κατασκευή και του Νέου Νοσοκομείου Κομοτηνής;».

Η ένατη με αριθμό 457/20-2-2023 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Οικονομικών, με θέμα: «Άμεση λύση στο θέμα των στεγαστικών δανείων των παλιννοστούντων Ομογενών».

Η δεύτερη με αριθμό 446/17-2-2023 επίκαιρη ερώτηση πρώτου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υγείας, με θέμα: «Ακύρωση διαγωνισμού από το Ίδρυμα «Σταύρος Νιάρχος» για το νέο Νοσοκομείο Κομοτηνής».

Η δεύτερη με αριθμό 450/20-2-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Αναγκαία η κατασκευή νέου δημοτικού σχολείου και νηπιαγωγείου στο Καστέλι Δήμου Μινώα Πεδιάδας».

Η έκτη με αριθμό 451/20-2-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Δυνατότητα εφάπαξ εξόφλησης ληξιπρόθεσμων χρεών στα ασφαλιστικά ταμεία, χωρίς πρόσθετα τέλη και πρόστιμα».

Η δέκατη με αριθμό 455/20-2-2023 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Υγείας, με θέμα: «Άμεση αντιμετώπιση της υποστελέχωσης και των προβλημάτων των μεταφορικών μέσων του ΕΚΑΒ στη Βοιωτία».

Η δωδέκατη με αριθμό 462/20-2-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Ακόμη δεν έχουν ανατεθεί τα αναγκαία αντιπλημμυρικά έργα γύρω από το νέο Αεροδρόμιο (Α/Δ) στο Καστέλι».

Η δεύτερη με αριθμό 1783/19-1-2023 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Έλλειψη σχεδιασμού και κυβερνητική αναποτελεσματικότητα για την ανασυγκρότηση της σεισμόπληκτης περιοχής της Περιφερειακής Ενότητας (ΠΕ) Ηρακλείου».

Η έβδομη με αριθμό 461/20-2-2023 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Ανάγκη διασφάλισης της εργασίας των ήδη διορισμένων υγειονομικών της προκήρυξης 2Κ/2019 καθώς και άμεσης πρόσληψης των νέων επιτυχόντων».

Η τέταρτη με αριθμό 456/20-02-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Ποινικοποίηση του συνταγματικού δικαιώματος της απεργίας των εκπαιδευτικών».

Η εντέκατη με αριθμό 459/20-02-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Φράγμα Χαβρία Χαλκιδικής μέσα στη λεκάνη απορροής των μεταλλείων και ξεπούλημα του νερού στα ιδιωτικά συμφέροντα».

Η δέκατη τρίτη με αριθμό 460/20-02-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας με θέμα: «Άνθρωποι δίπλα στα σκουπίδια στη Λέσβο η στρατηγική επιλογή της κυβέρνησης».

Δεν θα συζητηθούν λόγω συμμετοχής σε κυβερνητική αποστολή: Η πρώτη με αριθμό 443/14-2-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλεξάνδρου (Αλέκου) Τριανταφυλλίδη προς τον Υπουργό Οικονομικών, με θέμα: «Εξέλιξη μη αποπληρωμής δανείων ΝΔ ύψους 392 εκατομμυρίων ευρώ» και η τέταρτη με αριθμό 449/20-2-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Μέτρα για την προστασία δανειοληπτών ελβετικού φράγκου».

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Με τη συναίνεση του Σώματος και ώρα 10.27΄ λύεται η συνεδρίαση για την Τρίτη 28 Φεβρουαρίου 2023 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**